UPISI U SREDNJU ŠKOLU

Poštovani,

službeno je objavljena Odluka o upisu učenika u I. razred srednje škole u školskoj godini 2023./2024. Posebno ističemo članke IX. do XIII. u kojima se nalazi ovogodišnji Kalendar upisa. Odluku možete pronaći ovdje: [Odluka o upisu učenika u I. razred srednje škole u školskoj godini 2023./2024. (nn.hr)](https://narodne-novine.nn.hr/clanci/sluzbeni/2023_05_55_948.html).

U skladu s Kalendarom, upisi službeno kreću 29. svibnja s:

* **Početkom prijava u sustav** - učenici bi se trebali kroz naredno vrijeme prijaviti u sustav i pregledati osobne podatke i javiti se razrednicima u slučaju da neki od podataka nije ispravan kako bi ga razrednik provjerio i po potrebi ispravio u e-Matici.
* **Iskazom interesa za sportske odjele**(do 9. lipnja) - kandidati koji planiraju upisati razredne odjele za sportaše moraju u sustavu ([https://srednje.e-upisi.hr](https://srednje.e-upisi.hr/)) do spomenutog roka *iskazati interes za razredne odjele za sportaše*. To čine tako da na kartici Moji podaci unesu sport, mjesto i klub u kojem treniraju. Prema [Pravilniku](https://www.zakon.hr/cms.htm?id=27327), čl. 14:

*(1) Pravo prijave za upis u razredne odjele za sportaše ima kandidat koji je uvršten na rang-listu određenoga nacionalnoga sportskoga saveza.*

* **Početkom prijava programa kandidata s teškoćama u razvoju** (do 16. lipnja) - prema [Pravilniku](https://www.zakon.hr/cms.htm?id=27327), čl. 23 to su sljedeći kandidati:

*(1) Kandidat s teškoćama u razvoju, odnosno težim zdravstvenim teškoćama, a koje su utjecale na postizanje rezultata tijekom prethodnog obrazovanja i/ili mu značajno sužavaju mogući izbor programa obrazovanja i zanimanja, je kandidat koji je osnovnu školu ili dio osnovnoškolskog obrazovanja završio prema rješenju nadležnog upravnog tijela županije, odnosno Grada Zagreba (u daljnjem tekstu: Ured) o primjerenom programu obrazovanja.*

*(2) Kandidati iz stavka 1. ovoga članka rangiraju se na zasebnim ljestvicama poretka, a temeljem ostvarenog ukupnog broja bodova utvrđenog tijekom postupka vrednovanja, u programima obrazovanja za koje posjeduju stručno mišljenje službe za profesionalno usmjeravanje Hrvatskoga zavoda za zapošljavanje.*